Монгол Улсын Их Хурлын 2007 оны намрын ээлжит чуулганы Аюулгүй байдал, гадаад бодлогын байнгын хороо, Байгаль орчин, хүнс, хөдөө аж ахуйн байнгын хорооны  2008 оны 1-р сарын 15-ны өдөр /Мягмар гариг/-ийн хамтарсан хуралдаан **10 цаг 35 минутад** Төрийн ордны А танхимд эхлэв.

                 Аюулгүй байдал, гадаад бодлогын байнгын хорооны дарга, УИХ-ын гишүүн Б.Мөнхтуяа ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих Аюулгүй байдал, гадаад бодлогын байнгын хорооны 19 гишүүнээс 11 гишүүн ирж, 57.8 хувь, Байгаль орчин, хүнс, хөдөө аж ахуйн байнгын хорооны 17 гишүүнээс 9 гишүүн ирж, 52.9 хувийн ирцтэй байв. Үүнд:

**Чөлөөтэй:** К.Сайраан, Я.Санжмятав, Г.Адъяа, Су.Батболд, Ц.Дамиран

**Өвчтэй:**   Сү.Батболд, Л.Одончимэд, С.Отгонбаяр,

**Тасалсан** Р.Амаржаргал, Ц.Батаа, Д.Тэрбишдагва, Р.Эрдэнэбүрэн, Х.Баттулга, Д.Одбаяр, Ч.Содномцэрэн

**Нэг.Ургамал хамгааллын олон улсын конвенцид нэгдэн орох тухай /зөвшилцөх/**

Хэлэлцэж буй асуудалтай холбогдуулан Хүнс, хөдөө аж ахуйн сайд Ц.Ганхуяг, Стратеги боловсруулалтын газрын хэлтсийн дарга Г.Биньеэ, Гадаад хамтын ажиллагааны хэлтсийн ахлах мэргэжилтэн Х.Ханымхан, мөн ургамал, хортон шавьжтай тэмцэх асуудал хариуцсан мэргэжилтэн Энхжаргал, УИХ-ын Тамгын газрын зөвлөх Д.Наранцэцэг, Аюулгүй байдал, гадаад бодлогын байнгын хорооны референт М.Болормаа, М.Элбэгдорж нар байлцав.

Уг асуудлын талаар Хүнс, хөдөө аж ахуйн сайд Ц.Ганхуяг танилцуулга хийв.

Танилцуулгатай холбогдуулан УИХ-ын гишүүн Р.Гончигдоржийн асуусан асуултад ажлын хэсгээс Ц.Ганхуяг хариулж, УИХ-ын гишүүн Р.Нямсүрэн санал хэлэв.

**Б.Мөнхтуяа**:-Ургамал хамгааллын олон улсын конвенцид нэгдэн орох тухай Монгол Улсын Засгийн газрын саналыгдэмжье гэсэн гишүүд гараа өргөнө үү.

Зөвшөөрсөн                        19

Татгалзсан                           0

Бүгд                                          19

Гишүүдийн олонхийн саналаар дэмжигдлээ.

**Хуралдаан 10 цаг 45 минутад өндөрлөв**.

ТАНИЛЦСАН:

БАЙГАЛЬ ОРЧИН, ХҮНС,

ХӨДӨӨ АЖ АХУЙН  БАЙНГЫН

ХОРООНЫ ДАРГА                                                                                                                 Я.САНЖМЯТАВ

ТОВЧ ТЭМДЭГЛЭЛ ХӨТӨЛСӨН:

Хуралдааны нарийн

бичгийн дарга                                                                                                          Ц.НАРАНТУЯА

**АЮУЛГҮЙ БАЙДАЛ, ГАДААД БОДЛОГО, БАЙГАЛЬ ОРЧИН,**

**ХҮНС, ХӨДӨӨ АЖ АХУЙН БАЙНГЫН ХОРООНЫ 2008 ОНЫ 1 ДҮГЭЭР САРЫН 15-НЫ ӨДРИЙН ХАМТАРСАН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Б.Мөнхтуяа**:-Аюулгүй байдал гадаад бодлогын байнгын хороо болон Байгаль  орчин, хүнс  хөдөө аж ахуйн байнгын хорооны хамтарсан 2008 оны 1-р сарын 15-ны өдрийн хуралдаан эхлэхэд бэлэн болоод байна. Байнгын хорооны гишүүдийн ирц хангалттай байна. Гишүүд ирцээ бүртгүүлээд хажууд талд бас Төрийн байгуулалтын байнгын хороо давхар хуралдаж  байгаа юм байна. Бас олон улсын семинар болж байгаа юм байна. Энэ хурлууд болон семинарт гишүүд ирцэндээ бүртгүүлээд гарсан. Хуралдаан эхлэхэд ирц хангалттай байна.

Хамтарсан хуралдаанаар хэлэлцэх асуудал бол Ургамал хамгааллын олон улсын конвенцид нэгдэн орох тухай асуудлыг зөвшилцөх асуудал байна. Хэлэлцэх асуудлаа батлах уу, гишүүд ээ. Баярлалаа, батлая. Конвенцийн талаарх танилцуулгыг Засгийн газрын гишүүн, Хүнс, хөдөө аж ахуйн сайд Ц.Ганхуяг танилцуулна.

**Ц.Ганхуяг**:-Эрхэм гишүүдийн өглөөний амар амгаланг айлтгая.

Монгол Улс НҮБ-ын Хүнс, хөдөө аж ахуйн байгууллагад гишүүнээр 1973 онд элсэн орсон. 1990 оноос хойш хүнс, хөдөө аж ахуйн салбарт төсөл хөтөлбөр хэрэгжүүлэх тус байгууллагын ээлжит чуулган,хурал семинарт оролцох, төлөөлөгч солилцох замаар хамтын ажиллагаа нэлээн эрчимтэй явагдаж байгаа. Олон улсын ургамал хамгааллын конвенц бол НҮБ-ын хүнс хөдөө аж ахуйн байгууллагад харьяалагддаг. Анх 1951 онд хүнс, хөдөө аж ахуйн байгууллагаас баталж, 1952 онд хүчин төгөлдөр болж хэрэгжиж эхэлсэн ийм конвенц юм.

Дэлхийн худалдааны байгууллагын Уругвайн дугуй ширээний хэлэлцээрийн, ялангуяа эрүүл ахуйн болон ургамлын эрүүл ахуйн арга хэмжээг хэрэглэх хэлэлцээрт ер нь гол тодотгож өгсөн байгаа. Энэ конвенц нь ялангуяа худалдаанд нөлөө үзүүлж байдаг ургамлын эрүүл ахуйн арга хэмжээг хэрэглэх төдийгөөр хязгаарлагдахгүй, олон улсын үүрэгт нийцсэн үр ашигтай, ургамлын эрүүл ахуйн системийг бий болгох, хэрэгжүүлэхэд улс орнуудад туслах, олон тооны зүйл ангиудыг багтаасан байдаг.

Хэдийгээр конвенц нь худалдааг зохицуулахад хэрэглэгддэг нь тодорхой боловч зөвхөн таримал ургамал болон хортонгоос үүдэх шууд хохиролоор хязгаарлагддаггүй юм байна. Манай улсад жилээс жилд экспорт,импортын бараа, түүний дотор ургамлын гаралтай бараа бүтээгдэхүүний нийлүүлэлтийн хэмжээ жилээс жилд нэмэгдэж байгааг та бид мэднэ. Ингээд энэ конвенцид бид нар нэгдэн орсноор ямарч байсан олон улсын түвшинд мэдээллийн сүлжээнд хамрагдах, мэдээлэл солилцох ийм өргөн боломж нээгдэнэ.Хамгийн наад зах нь манай улсаас эмчилгээний зориулалтаар өвс ургамлыг бусад улс орон руу гаргахад манай эмч нар гадаадад бас ажиллахад энэ конвенц бас чухал үүрэг гүйцэтгэх юм. Ингээд эрхэм гишүүд та бүхнийг энэ асуудлыг хэлэлцэж, дэмжихийг хүсч байна. Баярлалаа.

**Б.Мөнхтуяа**:-Өнөөдрийн хуралдаанд оролцож байгаа хүмүүсээ танилцуулчих уу? Сайд аа.

**Ц.Ганхуяг**:-Манай Стратеги боловсруулалтын газрын хэлтсийн дарга Биньеэ, гадаад хамтын ажиллагааны хэлтсийн ахлах мэргэжилтэн Ханымхан, мөн ургамал, хортон шавьжтай тэмцэх асуудал хариуцсан мэргэжилтэн Энхжаргал гэсэн ийм хүмүүс байна.

**Б.Мөнхтуяа**:-Төсөлтэй холбогдож асуулт асуух гишүүд байвал асууя.

**Р.Гончигдорж**:-Ганцхан асуулт байна. Энэ конвенцид манай хоёр хөрш нэгдэж орсон уу?

**Ц.Ганхуяг**:-Хоёр хөрш нэгдэж орсон байгаа.

**Б.Мөнхтуяа**:-Өөр асуулт асуух гишүүн байна уу?Санал хэлэх гишүүн байна уу?

**Р.Нямсүрэн**:-Энэ конвенц уг нь 1951 онд батлагдаад, 1997 онд өөрчлөлт оруулаад байгаа ийм конвенц юм байна л даа, нэгдэн орохыг дэмжиж байна. Гэхдээ бид нар нэлээн оройтож орж байгаа юмуу даа гэж бодогдож байна. Энэ бол үнэхээрийн чухал ач холбогдолтой конвенц. Энэ баримт бичгээс үзэхэд бид 114 дэх орон болж орж байгаа юм байна л даа, энэнээс арай илүү эрт дээр орсон бол сайн байсан байхаа гэж ийм санаа хэлье. Өнөөдөр манай улсын хэмжээнд байгаль орчин түүний дотор ургамал хамгаалал, ургамлын бүтэц, зүйл, төрөл зүйл хомсдсоор байгааг бид мэдэрч байгаа бүгдээрээ.Ургамлын хортон шавьж, царцаа, үлийн цагаан оготнын тархалт нэмэгдсээр байна. Гадаадаас орж ирж байгаа төмс,хүнсний ногоо жимсийг дагаж хортон шавьж импортоор мөн дагаж цуг орж ирж байна. Монголоос мөн гадаад руу монгол орны зарим үнэт ургамал, эмийн ургамлуудыг  зөөвөрлөж эхэлж байна. Жишээ нь, хусны чага мөөг, ойн өвсний төрлүүдийг их хэмжээгээр түүж гаргаж байна. Энэ бүхнийг зохицуулахад энэ конвенцид элсэн орж байгаа явдал ач холбогдлоо өгнө гэж ингэж ойлгож байна.

Дээр нь үүнд нэгдэн орсноор олон улсын байгууллагуудаас эрх зүйн болон техникийн тусламж авах эрх бас нээгдэн ийм боломж энэ конвенцийн баримт бичгээс харагдаж байна. Ийм учраас бид энэ конвенцид нэгдэн орох нь зүйтэй гэсэн энэ саналыг хэлье гэж бодож байна.

**Б.Мөнхтуяа**:-Баярлалаа. Гишүүд асуултаа асууж, саналаа хэллээ. Одоо санал хураалт явагдана.  Ургамал хамгааллын олон улсын конвенцид нэгдэн орох тухай Монгол Улсын Засгийн газрын саналыг дэмжье гэсэн саналын томъёоллоор санал хураалт явуулъя. Дэмжиж байгаа гишүүд гараа өргөнө үү. 100 хувь дэмжиж байна, баярлалаа.

Соронзон хальснаас хянаж буулгасан:

Хуралдааны нарийн

бичгийн дарга                                                                                         Ц.НАРАНТУЯА